ไฟแนนซ์ทูเดย์
...แค่ห่อของขวัญปีใหม่ให้รัฐบาลแจกประชาชน สมหมาย ภาษี รมว.คลัง ก็กุมขมับ ล่าสุดยังมาเจอสำนักงานการตรวจเงินแผ่นดิน (สตง.) ทวงคืนท่อก๊าซจากบริษัท ปตท. หากไม่ได้ก็พร้อมไล่เบี้ยให้กระทรวงการคลังชดใช้ความเสียหายหลายหมื่นล้านบาท ทำให้ รมว.คลัง พูดไม่ออกบอกไม่ถูก ได้แต่บอกว่าผมคุยกับ ณรงค์ชัย อัครเศรณี รมว.พลังงาน ได้ แต่จะคุยเรื่องอะไรยังไม่รู้
4 ธ.ค. 2557

...แค่ห่อของขวัญปีใหม่ให้รัฐบาลแจกประชาชน สมหมาย ภาษี รมว.คลัง ก็กุมขมับ ล่าสุดยังมาเจอสำนักงานการตรวจเงินแผ่นดิน (สตง.) ทวงคืนท่อก๊าซจากบริษัท ปตท. หากไม่ได้ก็พร้อมไล่เบี้ยให้กระทรวงการคลังชดใช้ความเสียหายหลายหมื่นล้านบาท ทำให้ รมว.คลัง พูดไม่ออกบอกไม่ถูก ได้แต่บอกว่าผมคุยกับ ณรงค์ชัย อัครเศรณี รมว.พลังงาน ได้ แต่จะคุยเรื่องอะไรยังไม่รู้
...ปัญหาของการคืนท่อก๊าซบริษัท ปตท. เจ้าปัญหา ส่วนหนึ่งต้องยอมรับว่ามาจากกระทรวงการคลัง และกระทรวงพลังงาน ที่สมัยตอนคืนท่อก๊าซครั้งแรก ส่งเรื่องให้ศาลปกครองพิจารณาอีกครั้งว่า ต้องการคืนท่อก๊าซในทะเลหรือไม่ก็จบเรื่อง แต่ดันรีบปิดจ๊อบตามใบสั่งการเมือง ทำให้เรื่องนี้เป็นหอกทิ่มกลางใจมาถึงทุกวันนี้ ถอนอย่างไรก็ไม่ออก
...ด้าน มนัส แจ่มเวหา อธิบดีกรมบัญชีกลาง งานชักเข้า เมื่อผ่านมา 2 เดือน ผลการเบิกจ่ายงบลงทุนปี 2558 อืดห่างเป้าที่ตั้งไว้น่าใจหาย ทั้งที่มีมาตรการให้เซ็นสัญญาจัดซื้อจัดจ้างภายในสิ้นเดือน ธ.ค.นี้ รวมถึงตั้งทีมประกบหน่วยงานเบิกจ่าย ก็ไม่ทำให้สถานการณ์เบิกจ่ายดีอย่างที่ควรจะเป็น
...วิสุทธิ์ ศรีสุพรรณ รมช.คลัง เริ่มเดินสายให้นโยบายหน่วยงานที่ต้องดูแลรับผิดชอบ งานหินน่าจะอยู่ที่การมอบนโยบายสำนักงานสลากกินแบ่งรัฐบาล ที่ปัญหาแก้ไขสลากเกินราคายังล้มเหลวแบบไม่เป็นรูป และการมอบนโยบายให้กับกรมธนารักษ์ ที่มีปัญหาการเช่าที่ราชพัสดุผืนใหญ่แบบไม่ถูกต้อง ซึ่งอยู่ระหว่างตรวจสอบข้อเท็จจริงหาคนรับผิดชอบในเรื่องนี้
...วันที่ 15 ธ.ค.นี้ ชาติชาย พยุหนาวีชัย ก็จะเริ่มทำงานในตำแหน่งผู้อำนวยการธนาคารออมสินวันแรก ถือว่าท้าทายนายแบงก์พาณิชย์ ที่ข้ามห้วยมาอยู่แบงก์รัฐมาปล่อยกู้รากหญ้า แก้ปัญหาหนี้นอกระบบ ไม่ปล่อยรายใหญ่แข่งกับธนาคารพาณิชย์ จะนำพาแบงก์ออมสินให้ก้าวไปในทิศทางดังกล่าวได้หรือไม่